एअर इंडिया एक्सप्रेस विमान हादसे में मृतकों की संख्या बढ़कर 18 हुई
कोझिकोड: केरल के कोझिकोड हवाईअड्डे पर हुए एअर इंडिया एक्सप्रेस के विमान हादसे में मरने वाले लोगों की संख्या शनिवार को बढ़कर 18 हो गई। हादसे में घायल एक और यात्री ने दम तोड़ दिया है।
मलाप्पुरम के जिलाधीश के. गोपालकृष्णन ने यहां संवाददाताओं को बताया कि एक और यात्री की मौत हो गई है। उन्होंने बताया कि केवल एक को छोड़कर दुर्घटना में मारे गए सभी यात्रियों की पहचान कर ली गई है।
दुबई से 190 यात्रियों के साथ आ रही एअर इंडिया एक्सप्रेस की एक उड़ान शुक्रवार को यहां भारी बारिश के बीच लैंडिंग के दौरान हवाईपट्टी पर फिसलने के बाद 35 फुट नीचे खाई में जा गिरी थी। अधिकारियों ने बताया था कि विमान गिरने के बाद दो हिस्सों में टूट गया और उसमें सवार 17 लोगों की मौत हो गई तथा कई लोग घायल हो गए।
मृतकों में मुख्य पायलट कैप्टन दीपक साठे और उनके सह-पायलट अखिलेश कुमार भी शामिल हैं।
एआई एक्सप्रेस ने बताया कि मुख्य पायलट दीपक साठे के परिवार को कोझिकोड अस्पताल ले जाया गया, जहां उनकी पार्थिव देह को पोस्टमार्टम के लिए रखा गया है। हादसे में मारे गए सह-पायलट अखिलेश कुमार के परिवार को पहले ही दिल्ली से कोझिकोड ले जाया जा चुका है।
एअर इंडिया एक्सप्रेस ने कहा कि मुख्य पायलट दीपक साठे बोइंग 737-800 विमान के अनुभवी पायलट थे।
केंद्रीय मंत्री वी. मुरलीधरन दिल्ली से कोझिकोड पहुंच गए हैं।
केरल के राज्यपाल आरिफ मोहम्मद खान और मुख्यमंत्री पिनराई विजयन के भी हवाईअड्डे पहुंचने की उम्मीद है।
एअर इंडिया एक्सप्रेस ने एक बयान में शनिवार को कहा कि एअर इंडिया के अध्यक्ष और प्रबंध निदेशक, एअर इंडिया एक्सप्रेस के मुख्य अधिकारी, चीफ ऑफ ऑपरेशंस और चीफ ऑफ फ्लाइट सेफ्टी पहले ही यहां हवाईअड्डे पर पहुंच चुके हैं।
बयान में कहा गया है कि सभी यात्रियों तथा उनके परिवार के सदस्यों को मानवीय सहायता मुहैया कराने के लिए दिल्ली तथा मुंबई से विशेष राहत विमानों की व्यवस्था की गई है।
आपात प्रतिक्रिया निदेशक त्वरित राहत कार्यों के लिए कोझिकोड, मुंबई तथा दिल्ली में सभी एजेंसियों से समन्वय कर रहे हैं।
बयान में कहा गया है कि एएआईबी (विमान दुर्घटना जांच ब्यूरो), डीजीसीए और विमान सुरक्षा विभाग दुर्घटना की जांच के लिए शहर में पहुंच गए हैं।
राहत कार्यों का जायजा लेने कोझिकोड पहुंचे विमानन मंत्री
नयी दिल्ली: नागर विमानन मंत्री हरदीप सिंह पुरी ने शनिवार को कहा कि वह एक दिन पहले हुए एअर इंडिया एक्सप्रेस विमान दुर्घटना के बाद की स्थिति एवं राहत कार्यों का जायजा लेने कोझिकोड पहुंचे।
केंद्रीय मंत्री ने कहा कि वह “नागर विमानन के वरिष्ठ अधिकारियों और पेशेवरों” के साथ विचार-विमर्श करेंगे।
पुरी ने ट्वीट किया, “दुर्घटनाग्रस्त हुए विमान का डिजिटल फ्लाइट डेटा रिकॉर्डर (डीएफडीआर) और कॉकपिट वॉयस रिकॉर्डर (सीवीआर) बरामद कर लिया गया है। विमान दुर्घटना जांच ब्यूरो जांच कर रहा है।”
डीजीसीए के एक अधिकारी ने कहा कि ये उपकरण (डीएफडीआर और सीवीआर) विमान दुर्घटना जांच ब्यूरो के पास हैं और इन्हें आगे की जांच के लिए दिल्ली भेजा जाएगा।
पुरी ने कोझिकोड में विमान हादसे में जान गंवाने वाले प्रत्येक व्यक्ति के परिवार को 10 लाख रुपये, गंभीर रूप से घायल लोगों के लिए दो लाख रुपये तथा हल्की चोट से प्रभावित लोगों के लिए 50,000 रुपये की अंतरिम राहत की घोषणा की।
डिजिटल फ्लाइट डेटा रिकॉर्डर, कॉकपिट वॉयस रिकॉर्डर बरामद
नयी दिल्ली: कोझिकोड में दुर्घटनाग्रस्त हुए एअर इंडिया एक्सप्रेस के विमान से डिजिटल फ्लाइट डेटा रिकॉर्डर (डीएफडीआर) और कॉकपिट वॉयस रिकॉर्डर (सीवीआर) बरामद हुए हैं। विमानन नियामक के एक अधिकारी ने शनिवार को यह जानकारी दी।
नागर विमानन महानिदेशालय (डीजीसीए) के अधिकारी ने कहा, “विमान से बरामद हुए डीएफडीआर और सीवीआर दुर्घटना के कारणों का पता लगाने में मदद करेंगे।”
अधिकारी के मुताबिक ये उपकरण विमान दुर्घटना जांच ब्यूरो के पास हैं और इन्हें आगे की जांच के लिए दिल्ली भेजा जाएगा।
कोझिकोड तक तीन राहत उड़ानों का प्रबंध किया गया: एअर इंडिया एक्सप्रेस
एअर इंडिया एक्सप्रेस ने शनिवार को बताया कि उसके विमान के शुक्रवार को दुर्घटनाग्रस्त होने के कारण प्रभावित हुए यात्रियों और उनके परिजन की सहायता के लिए केरल के कोझिकोड तक तीन राहत उड़ानों का प्रबंध किया गया है।
एक बयान में कहा, ‘‘आपात प्रतिक्रिया निदेशक आपातकाल में प्रभावी प्रतिक्रिया के लिए कालीकट (कोझिकोड), मुंबई, दिल्ली और दुबई में एजेंसियों के साथ समन्वय स्थापित कर रहे हैं।’’
कंपनी ने कहा, ‘‘एएआईबी (विमान दुर्घटना जांच ब्यूरो), डीजीसीए (नागर विमानन महानिदेशालय) और उड़ान सुरक्षा विभाग के अधिकारी हादसे की जांच के लिए पहुंच चुके हैं।’’
कंपनी ने बताया कि उसके परिचालन प्रमुख और उड़ान सुरक्षा प्रमुख पहले ही कोझिकोड पहुंच चुके हैं।
विमान निर्माता कंपनी बोइंग ने हादसे में मारे गए लोगों के परिजन के प्रति ‘‘गहरी संवेदना’’ व्यक्त करते हुए कहा कि वह एअर इंडिया के दल के संपर्क में है और वह हर संभव मदद मुहैया कराएगी।
अमेरिकी कंपनी ने कहा, ‘‘भारत का नागर विमानन महानिदेशालय जांच कर रहा है। ऐसे में बोइंग ‘आईसीएओ अनेक्स 13’ के दिशानिर्देशानुसार अमेरिकी राष्ट्रीय परिवहन सुरक्षा बोर्ड की सहायता के लिए तकनीकी दल मुहैया कराने को तैयार है।’’
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva bho_Deva hin_Deva hin_Deva awa_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva